Ալեքսանդր Մյասնիկյանի հրապարակ (Երևան)

Ալեքսանդր Մյասնիկյանի հրապարակ, գտնվում է Երևանի Կենտրոն վարչական շրջանում։

Պատմություն
Ալեքսանդր Մյասնիկյանի անվան հրապարակը Երևանի բոլոր հատակագծերով` սկսած դեռևս ակադեմիկոս Ալեքսանդր Թամանյանից, նախատեսված է եղել որպես հրապարակ, սակայն ձևավորվել է ավելի ուշ։ 2004 թվականին ավարտվել է Երևանի քաղաքապետարանի շենքի շինարարությունը, որից հետո հաստատվել է հրապարակի քաղաքաշինական համակցությունը։ Վերջինիս հիմնական սկզբունքն այն է, որ հրապարակին հարող քաղաքաշինական կառույցը պետք է լինի Երևանի քաղաքապետարանի շենքը։ Այնուհետև քաղաքապետարանի շենքի դիմաց կառուցվել է Մոսկվայի տունը (2005 թվական), և Մյասնիկյանի հրապարակի կառուցապատմամբ Երևանն ունեցել է ոչ միայն ժամանակակից հրապարակ, այլ նաև նոր փողոցային ցանց` Արգիշտիի և Իտալիայի փողոցներով։

Մյասնիկյանի հրապարակի քաղաքաշինական համակցության հեղինակը ճարտարապետ Լևոն Վարդանյանն է, ով նաև Մոսկվայի տան ճարտարապետն է։ Հրապարակը հարում է Երևանի բերդի նախկին տարածքին։

Հրապարակն ամբողջացնում է ուղղանկյուն պատվանդանի վրա ողջ հասակով կանգնած խորհրդային պետական, կուսակցական և ռազմական գործիչ, գրականագետ Ալեքսանդր Մյասնիկյանի վարդագույն գրանիտից կերտված արձանը։ Հուշարձանի հեղինակներն են ճարտարապետ Ջիմ Թորոսյանը և քանդակագործ Արա Շիրազը (1980 թվական)։ Հուշարձանի հետևամասում գտնվող այգին Երևանի՝ 2800-ամյակի առթիվ բարեկարգվում է «Վարդանյան ընտանիք» բարեգործական հիմնադրամի կողմից։

2008 թվականի մարտի 1-ի իրադարձություններից հետո քաղաքացիները, քաղաքական ուժերը Մարտի 1-ին այցելում են Մյասնիկյանի արձանի տարածք՝ հարգանքի տուրք մատուցելու նույն վայրում զոհվածների հիշատակին։

Տես նաև 
 Ալեքսանդր Մյասնիկյանի հուշարձան (Երևան)
 Մարտի 1-ի իրադարձություններ

Ծանոթագրություններ